Valtteri Hietanen

**Valtteri Hietanen** (s. 23. joulukuuta 1992 Virrat) on suomalainen entinen jääkiekkopuolustaja. Hän pelasi urallaan SM-liigaa JYPissä, Mikkelin Jukureissa ja Vaasan Sportissa yhteensä 560 runkosarjaottelua tehopistein 7+10=17 ja 30 pudotuspeliottelua tehopistein 1+4=5. Hietanen voitti JYPissä European Trophyn vuonna 2013 ja SM-pronssia vuonna 2015. Sportissa hän toimi joukkueensa varakapteenina uransa kolmena viimeisenä kautena 2023–2026. Loppukaudella 2025–2026 Hietanen toimi uransa viimeisissä otteluissa myös joukkueen kapteenina, kun Miika Koivisto oli sivussa. Hän oli pelityyliltään puolustava puolustaja. Hän pelasi urallaan myös yhden kauden Valko-Venäjällä ja Japanissa. Hietanen voitti Valko-Venäjällä H’K Njoman Hrodnan joukkueessa Ekstraligan pronssia vuonna 2020. Hän oli pelityyliltään puolustava puolustaja.

## Ura
### Seuraura
Hietanen on Virtain Kiekko-Karhujen kasvatti. Hän siirtyi juniorina sittemmin JYPiin, jossa Hietanen voitti B-nuorten I-divisioonan hopeaa vuonna 2010 ja A-nuorten Suomen-mestaruuden vuonna 2011. Hän debytoi kauden 2010–2011 aikana myös miesten peleissä pelattuaan yhdeksän Mestis-ottelua D Teamissa tehden kolme syöttöpistettä.

Kaudeksi 2011–2012 Hietanen teki sopimuksen JYP-Akatemian (ent. D Team) kanssa. Hänen tulokaskautensa toi siellä 42 runkosarjaottelussa tehot 3+4=7. Toukokuussa 2012 Hietanen teki vuoden mittaisen jatkosopimuksen joukkueen kanssa. Hän pelasi JYPin SM-liigajoukkueessa harjoituskaudella kolme European Trophy-ottelua tehden yhden syöttöpisteen, mutta SM-liigadebyyttinsä Hietanen teki 18. joulukuuta 2012 vieraissa Espoo Bluesia vastaan, jolloin hän sai jääaikaa 15.13 minuuttia. Kaikkiaan Hietanen pelasi kauden 2012–2013 aikana viisi SM-liigaottelua. Helmikuussa 2013 hän teki 2+1-vuotisen jatkosopimuksen JYPin kanssa.

Hietanen murtautui kaudella 2013–2014 loukkaantumisten myötä JYPin SM-liigakokoonpanoon, jossa varsinainen tulokaskausi toi 54 runkosarjaottelussa tehot 1+4=5 sekä seitsemässä pudotuspeliottelussa kaksi syöttöpistettä. Hän teki liigauransa avausmaalin 14. tammikuuta 2014 SaiPaa vastaan. Hietasen osuma jäi ottelun ainoaksi ja ratkaisi näin ollen 1–0-voiton JYPille. Hän voitti JYPissä myös European Trophyn mestaruuden. Kaudella 2014–2015 Hietasen SM-liigan yhden kauden piste-ennätys nousi kahdeksaan tehopisteeseen, mutta hänen kautensa päättyi kuitenkin aivan runkosarjan lopulla alaraajavammaan. Hietanen voitti kauden päätteeksi SM-pronssia. Marraskuussa 2014 JYP käytti hänen sopimuksessaan olleen option ja teki vuoden mittaisen jatkosopimuksen Hietasen kanssa.

Kaudeksi 2016–2017 Hietanen siirtyi kaksivuotisella sopimuksella SM-liigan nousijajoukkue Mikkelin Jukurien riveihin. Hän voitti joukkueen sisäisen tehotilaston lukemalla +6. Joulukuussa 2016 Hietanen teki Jukurien kanssa vuoden mittaisen jatkosopimuksen, kuten taas maaliskuussa 2018.

Hietanen siirtyi kaudeksi 2019–2020 Valko-Venäjälle Ekstraligan H’K Njoman Hrodnaan. Hän oli joukkueen tehokkain puolustaja tehoilla 5+12=17. Hietasen kausi päättyi kuitenkin alaraajavammaan helmikuussa 2020. Ekstraliga oli Euroopan ainoa ammattilaisliiga, joka pelattiin koronaviruspandemiasta huolimatta loppuun. Hietasen kanssa Hrodnassa pelasivat suomalaisista myös Joonas Hurri, Sami Jekunen ja Timo Hiltunen, joista Hietasen lisäksi kahdella muulla todettiin koronavirustartunta, kun heidät testattiin kauden jälkeen Helsinki-Vantaan lentoasemalla. Hietanen oli ensimmäinen suomalainen huippukiekkoilija, joka kertoi julkisesti koronavirustartunnastaan.

Kaudeksi 2020–2021 Hietanen siirtyi Aasian liigan japanilaisjoukkue Nikkō Ice Bucksiin. Koska liigan kausi peruttiin koronaviruspandemian vuoksi, japanilaisjoukkueet pelasivat keskenään Aasian liigan Japanin Cupin.

Hietanen palasi kaudeksi 2021–2022 SM-liigaan ja siirtyi vuoden mittaisella sopimuksella Vaasan Sportiin. Joukkuetta valmensi hänelle Jukureista tuttu Risto Dufva. Tammikuussa 2022 Hietanen teki Sportin kanssa kaksivuotisen jatkosopimuksen. Kaudeksi 2023–2024 hänet nimettiin joukkueen varakapteeniksi. Hietanen loukkasi jalkansa kauden toisessa ottelussa syyskuussa 2024 ja joutui yli kahdeksi kuukaudeksi sivuun. Tammikuussa 2024 Hietanen teki Sportin kanssa taas kaksivuotisen jatkosopimuksen.

Kaudella 2025–2026 Hietanen oli runkosarjassa viimeiseksi sijoittuneen Sportin ainoa pelaaja, joka pelasi kauden kaikki 60 runkosarjaottelua. Loppukaudella hän toimi joukkueen kapteenina, kun varsinainen kapteeni Miika Koivisto oli sivussa. Maaliskuussa 2026 Hietanen ilmoitti lopettavansa pelaajauransa kauden jälkeen.

### Maajoukkueura
Hietanen on pelannut 17 nuorten maaottelua.

## Tilastot

## Lähteet
*
*
*

### Viitteet